Diari Oficial de la Generalitat Valenciana


Sumari del DOGV 2306, del 08-07-1994 (1994/831926)

DECRET 99/1994, de 7 de juny, del Govern Valencià, pel qual es regula la concessió d'ajudes destinades al foment del desenvolupament local.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/06/07/99/dof/vci/html**

### Dades del document

Número de DOGV
:   2306

Data del DOGV
:   08-07-1994

Secció del DOGV
:   DISPOSICIONS GENERALS

Número del document
:   1994/831926


Data del document
:   07-06-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 99/1994, de 7 de juny, del Govern Valencià, pel qual es regula la concessió d'ajudes destinades al foment del desenvolupament local. [94/4402]  
La Conselleria d'Economia i Hisenda té, entre les seues competències, la instrumentació de la política de desenvolupament regional que acorde el Govern Valencià, en coordinació amb les accions que, amb aquest mateix objectiu, realitzen en la Comunitat Valenciana l'Administració Central i la Comissió Europea.  
En el Programa Operatiu Comunitat Valenciana (1994-1999) presentat a la Comissió Europea es recullen accions de desenvolupament local, orientades a millorar la integració i l'articulació territorial al si de la Comunitat Autònoma, l'execució de les quals són competència de la Generalitat Valenciana.  
El desenvolupament econòmic a escala local comprén una àmplia gamma de factors que conjuntament representen l'adquisició d'una capacitat per al creixement i la innovació. Entre ells ha de mencionar-se la provisió d'infraestructura física, la formació de capital a través de la inversió productiva, el desenvolupament d'una cultura empresarial, la formació dels recursos humans i la consolidació d'un entorn institucional adequat. Cada factor és individualment important, però adquireix la màxima virtualitat en cooperació amb els altres, la qual cosa significa que l'associació entre els agents responsables de la provisió d'aquests factors és una condició necessària per a extraure'n el màxim rendiment en termes de generació d'ocupació i d'ingressos del potencial econòmic local.  
La consciència que els avantatges competitius que adquireixen les empreses poden veure's reforçats per la facilitat d'accés a serveis especialitzats com a via per a incrementar la seua eficàcia i la seua productivitat, reforça també la conveniència d'un enfocament local en les polítiques de desenvolupament econòmic, ja que l'accés a aquests serveis és un element clau per a determinar l'atractiu, des del punt de vista de la localització d'empreses, d'un determinat espai geogràfic. En la mateixa direcció apunta la mateixa geografia econòmica de la Comunitat Valenciana, caracteritzada per la multipolaritat de la seua indústria i per la formació d'aglomeracions industrials especialitzades a escala comarcal, que permet que les polítiques de suport empreses des de l'administració adquiresquen un caràcter descentralitzat i busquen la col·laboració entre els diferents nivells de govern i el sector privat.  
Aquest decret és complementari respecte a altres programes establerts per la Generalitat Valenciana que inclouen també, entre les seues finalitats, l'estímul a l'activitat econòmica en el pla local i comarcal, i pretén facilitar la col·laboració entre les entitats locals i les empreses, al mateix temps que obre noves possibilitats d'actuació en l'àrea del medi ambient. La seua vocació és contribuir d'una manera especial a animar l'activitat econòmica a l'interior de la Comunitat, especialment en les àrees més deprimides, atesa la tendència espontània del desenvolupament econòmic a concentrar-se en la franja litoral i a l'entorn de les principals ciutats.  
Ateses les característiques de les actuacions que es pretén promoure, el suport financer va dirigit a les corporacions locals i institucions sense ànim de lucre que executen accions que contribuesquen a crear les infraestructures i els serveis necessaris per a la millora de les possibilitats de desenvolupament dels seus municipis.  
Per tot això, a proposta del conseller d'Economia i Hisenda, amb la deliberació prèvia del Govern Valencià en la reunió del dia 7 de juny de 1994,  
DECRETE:  
I. Objecte  
Article primer  
Aquest decret té per objecte la concessió d'ajudes econòmiques per a la realització d'actuacions que promoguen el desenvolupament econòmic en l'àmbit local dins de la Comunitat Valenciana.  
II. Beneficiaris  
Article segon  
Podran sol·licitar aquestes ajudes:  
a) Les corporacions locals i altres ens públics de la Comunitat Valenciana que estiguen compresos en l'article 3 de la Llei 7/1985, de 2 d'abril, reguladora de les bases de règim local.  
b) Els organismes autònoms locals i les societats mercantils en el capital social de les quals participen majoritàriament les entitats esmentades en el paràgraf anterior.  
c) Institucions públiques, organitzacions empresarials i sindicals i altres entitats privades sense ànim de lucre.  
III. Actuacions promovibles  
Article tercer  
Seran promovibles les actuacions següents:  
a) Infraestructura i equipaments per a l'assessorament empresarial i la prestació de serveis a empreses.  
b) Infraestructura i equipaments d'ús públic connectat amb la promoció del turisme d'interior.  
c) Infraestructura i equipaments per a la reutilització o reciclatge de residus sòlids, i també per a l'educació mediambiental.  
d) Assessorament i informació mediambiental dirigida a empresaris i consumidors.  
e) Realització d'estudis de viabilitat vinculats directament a la posada en marxa d'una o diverses de les actuacions anteriors.  
Article quart  
Excepcionalment, el Govern Valencià, podrà declarar incentivables altres programes d'actuació que, per les seues característiques tinguen un interés singular en relació amb els objectius proposats.  
Article cinqué  
1. Es consideraran despeses incentivables, les realitzades dins dels conceptes següents:  
a) Adquisició de terrenys estrictament necessaris per a la implantació del projecte.  
b) Cost d'infraestructura i urbanització adequats a les necessitats del projecte.  
c) Cost de l'obra vinculada al projecte.  
d) Cost de l'equipament.  
e) Cost de l'assessoria.  
f) Cost dels estudis.  
2. La despesa incentivable als efectes de les ajudes, s'haurà d'haver iniciat després de l'1 de gener de 1994.  
IV. Ajudes  
Article sisé  
1. Les ajudes regulades en aquest decret consistiran en una subvenció sobre la despesa aprovada per al projecte.  
2. L'import màxim de l'ajuda no podrà superar els 70 milions de pessetes, ni el 70 per cent del pressupost aprovat de l'actuació, en els municipis menors de 5.000 habitants, ni el 60 per cent en la resta dels casos. Si es tracta d'estudis, l'ajuda concedida no superarà el límit absolut de 8 milions de pessetes, ni tampoc el 70 per cent del pressupost d'aquests.  
Els límits anteriors sols podran superar-se en casos excepcionals, i amb l'aprovació del Govern Valencià.  
Article seté  
L'import total de les ajudes regulades en aquest decret no podrà superar el crèdit pressupostari que amb aquesta finalitat es publique anualment en el Diari Oficial de la Generalitat Valenciana.  
Article vuité  
Per a la valoració dels projectes i la concessió o denegació de subvenció, es tindran en compte els criteris següents:  
a) Capacitat d'impulsar directament l'activitat econòmica i l'ocupació.  
b) Contribució del projecte a la reducció dels desequilibris territorials al si de la Comunitat Valenciana.  
c) Complementarietat amb altres programes d'actuació de la Generalitat Valenciana.  
d) No inclusió del projecte en altres línies d'actuació de la Generalitat Valenciana.  
e) La necessitat, el grau de maduració i la viabilitat del projecte, i també la garantia d'execució en els terminis previstos.  
f) Garantia quant a la disponibilitat de recursos que completen el finançament del projecte.  
g) Caràcter mancomunat de l'actuació.  
Article nové  
1. Les subvencions que es concedesquen en cap cas podran ser de tal quantia que, aïlladament o en concurrència amb altres subvencions, siga quina siga la naturalesa, l'òrgan o l'administració que les concedesca, superen el cost de l'actuació que ha de desenvolupar el beneficiari.  
2. Les entitats beneficiàries hauran de comunicar a la Direcció General d'Economia les subvencions o les ajudes que hagen sol·licitat o obtingut per a l'execució de la mateixa actuació.   
3. L'obtenció concurrent d'aquestes subvencions o ajudes podrà donar lloc a la modificació o revocació de la resolució de concessió.  
V. Del procediment de concessió de les ajudes  
Article deu  
1. Les sol·licituds s'hauran de presentar davant la Direcció General d'Economia.  
L'expedient de sol·licitud s'iniciarà amb la presentació dels documents següents:  
a) Instància dirigida a la Conselleria d'Economia i Hisenda, amb l'imprés normalitzat.  
b) Documentació acreditativa de la institució que presenta la sol·licitud. Si s'escau, poder o representació de la persona que hi figura o compareix.  
c) Memòria del projecte que s'ha de realitzar.   
d) Declaració de subvencions sol·licitades o concedides per al mateix projecte.  
e) Número d'identificació fiscal i compte bancari al qual es vol que s'efectuen les transferències, en cas de ser aprovada l'ajuda.  
f) Quan pertoque, justificació d'estar al corrent en les obligacions tributàries i davant la Seguretat Social.  
g) I qualsevol informació o documentació addicional que la Direcció General d'Economia considere necessària per a la resolució de l'expedient.  
2. La presentació de la sol·licitud implica que l'entitat de què es tracte coneix i accepta tots els requisits que s'estableixen en aquest decret, i que es sotmet a les actuacions de control financer que puga realitzar la Intervenció General de la Generalitat Valenciana i la Comissió Europea, en el cas que li siga concedida alguna subvenció.  
Article onze  
La Direcció General d'Economia valorarà les sol·licituds d'acord amb els criteris establerts en aquest decret, i elaborarà una proposta en relació amb l'aprovació o denegació de l'ajuda sol·licitada, demanant prèviament, informes de la Direcció General d'Administració Territorial i Organització i de la Direcció General d'Ocupació i Cooperació, i de les conselleries les competències de les quals incidesquen en les actuacions objecte de sol·licitud.  
Els informes esmentats en el paràgraf anterior hauran de ser emesos en el termini de 15 dies. Si no es rep l'informe en el termini assenyalat s'entendrà que aquest és favorable.  
Aquests informes seran presentats al si d'una comissió de caràcter consultiu que es constituirà a l'efecte i de la qual formaran part representants de les direccions generals d'Economia, Administració Territorial i Otganització, Ocupació i Cooperació, i qualsevol altra, la participació de la qual s'estimarà oportuna d'acord amb l'índole dels projectes a estudiar.  
Article dotze  
1. L'òrgan competent per a la resolució dels expedients és el conseller d'Economia i Hisenda.  
2. El termini màxim per a resoldre les sol·licituds que es formulen per a la concessió de les ajudes sol·licitades serà el de sis mesos computats des de la recepció de la sol·licitud.  
Una vegada transcorregut aquest termini, sense que hi haja recaigut resolució, podrà entrendre's desestimada la sol·licitud de concessió de les ajudes.  
La resolució, expressa o presumpta, posa fi a la via administrativa, sense que contra ella siga procedent recurs administratiu ordinari.  
Article tretze  
1. La concessió de les subvencions es notificarà als interessats, els quals hauran de manifestar-ne l'acceptació en un termini màxim de 15 dies hàbils davant la Direcció General d'Economia. Una vegada transcorregut aquest termini sense haver-la efectuat quedarà sense efecte la subvenció.  
2. L'acceptació de la subvenció suposarà l'obligació de l'interessat de complir les condicions determinants de la concessió i de les prescripcions que s'hi imposen i les que es deriven del que disposa aquest decret i de les altres disposicions que li siguen aplicables.  
VI. Liquidació de les subvencions  
Article catorze  
1. El beneficiari podrà sol·licitar davant la Direcció General d'Economia la liquidació total de la subvenció, si ha realitzat tota la despesa, o liquidacions parcials a mesura que vaja executant el projecte. En aquest últim supòsit, podrà exigir-se les garanties a favor de la Comunitat Valenciana que prèviament hagen estat determinades per aquesta.  
2. Les sol·licituds de cobrament de subvenció s'ajustaran al model que establesca la Direcció General d'Economia i durà adjunts els documents següents:  
a) Quan pertoque, justificació, per part del beneficiari, del compliment de les seues obligacions tributàries i davant la Seguretat Social.  
b) Justificació de les despeses efectivament executades i del compliment de les condicions establertes en la resolució individual.   
La justificació de les despeses es realitzarà mitjançant factures i comprovants de pagament corresponents. Quan la subvenció finance obres que exigesquen projecte tècnic, aquest s'haurà de sotmetre a informe previ de l'oficina de supervisió de projectes de la Conselleria d'Economia i Hisenda o dels tècnics designats per aquesta, i a la documentació justificativa d'haver realitzat la inversió s'adjuntarà certificació de l'obra expedida pel seu director, inclosa l'acta de recepció.  
3. La resolució individual podrà establir el nombre de liquidacions que podran presentar-se per a cada projecte.  
VII. Incidències posteriors a la concessió  
Article quinze  
1. La Direcció General d'Economia resoldrà les incidències relatives a l'expedient de concessió de les ajudes que es produesquen després.  
2. El termini màxim per a resoldre serà el de tres mesos, computats des de la iniciació del procediment.  
3. Quan el procediment haja estat instat per persona interessada, transcorregut el termini sense resoldre podrà entendre's desestimada la petició.  
4. Contra la resolució que pose fi al procediment únicament hi ha, en via administrativa, un recurs ordinari davant el conseller d'Economia i Hisenda.  
VIII. Control i inspecció  
Article setze  
La Direcció General d'Economia vigilarà l'adequada aplicació de les ajudes, i per a això podrà realitzar les inspeccions, les comprovacions i demanar la informació que considere oportuna, durant un període mínim de tres anys.  
Article disset  
1. Acabada l'execució del projecte, l'òrgan competent comprovarà que s'ha executat d'acord amb les condicions establertes en la resolució individual.  
2. Si el projecte no s'ha executat d'acord amb les condicions establertes, s'analitzaran les causes i l'abast de l'incompliment, i si s'escau, s'iniciarà l'expedient d'incompliment de les obligacions del beneficiari.  
Article divuit  
1. L'expedient d'incompliment s'iniciarà per acord de la Direcció General d'Economia mitjançant la comunicació al beneficiari de les causes determinants d'aquest. Els interessats podran, en qualsevol moment del procediment, anterior al tràmit d'audiència, adduir al·legacions i aportar documents o altres elements de judici.  
2. Una vegada instruït el procediment, i immediatament abans de redactar la proposta de resolució, aquest es posarà de manifest als interessats que disposaran d'un termini de 15 dies per a al·legar i presentar els documents i les justificacions que estimen pertinents.  
3. Una vegada presentades les al·legacions o transcorregut el termini de 15 dies hàbils sense contestació per part del beneficiari, la Direcció General d'Economia trametrà les actuacions, junt amb la seua proposta, al conseller d'Economia i Hisenda, perquè adopte la resolució que pertoque.  
4. El termini màxim per a resoldre els procediments per incompliment serà de sis mesos, computat des de l'acord d'iniciació.  
Article dinou  
1. L'incompliment pel beneficiari d'algun dels requisits establerts en aquest decret o de les obligacions imposades com a conseqüència de la concessió de les ajudes, i també el falsejament, la inexactitud o l'omissió en les dades subministrades que hagen servit de base per a la concessió esmentada donarà lloc a la pèrdua total o parcial d'aquestes ajudes, al consegüent reintegrament d'aquestes, amb pagament dels interessos de demora que corresponguen, i a una multa del tant al triple de la quantia d'aquests beneficis, d'acord amb la gravetat de l'incompliment i sense perjudici de l'aplicació, quan pertoque, dels preceptes sobre delicte fiscal.  
DISPOSICIONS FINALS  
Primera  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
Segona  
Es faculta el conseller d'Economia i Hisenda per a dictar les disposicions que exigesca l'aplicació i l'execució d'aquest decret.  
DISPOSICIó DEROGATòRIA  
Són derogades les disposicions d'igual o inferior rang que regulen actuacions procedents en la mateixa matèria, i de forma expressa es deroga el Decret 78/1991, de 13 de maig, del Govern Valencià, pel qual es convoquen ajudes per al desenvolupament local.  
Valencia, 7 de juny de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI